Pozdravljeni, devetošolci, ☺

Najbrž spremljate dnevne novice in ste slišali, da se življenje zaenkrat še ne vrača v stare tirnice, tako da bomo tudi ta teden delali na daljavo. Pripravila sem vam razpored snovi, ki bi jo naredili pri urah slovenščine v tednu od 30. 3. do 3. 4. 2020.

Kar sem vam v tem dokumentu označila z zeleno barvo, morate imeti prepisano v zvezku.

**TOR, 31. 3. 2020 in SRE, 1. 4. 2020 Oton Župančič: Z vlakom**

Prejšnji teden ste prebrali Župančičevo pesem z naslovom Žebljarska in odgovorili na vprašanja. Posredovala sem vam tudi rešitve in upam, da ste pregledali odgovore. Danes boste prebrali še eno njegovo pesem, in sicer Z vlakom. Najdete jo v berilu. Ko jo nekajkrat preberete, zapišite v zvezek vprašanja in nanja odgovorite. Ko končate z delom, mi odgovore pošljite v pregled (slikajte zvezek). Da se boste lahko dobro posvetili delu, vam dam dve uri časa (tor. in sre.) ☺

**Oton Župančič: Z vlakom**

1. Vsebinska analiza

**a) Opiši pokrajino, kot jo je videl pesnik skozi okno vlaka.**

**Ljubljana je obsijana z mesecem, veliko je hiš, ki stojijo druga ob drugi, vidi ljubljansi grad, polja, samotno brezo, vidi Marijino cerkev na Šmarni gori, vidi samotno gozdarjevo domačijo … (2., 4. in 5. kitica).**

**b) Kdaj se pesnik vozi z vlakom? Iz katere kitice lahko to razberemo?**

**Pesnik se vozi ponoči (1. in 2. kitica).**

**c) Kam pesnik odhaja? Od česa se poslavlja?**

**Odhaja v tujino; poslavlja se od domovine.**

**d) Kakšen se mu zdi vlak in kakšna tujina?**

**Vlak in domovina sta mu osovražena in grozna.**

**e) Kakšno je njegovo slovo? Ali se tujine veseli?**

**Slovo je žalostno, tujine se ne veseli in je ob slovesu otožen.**

**f) Kako lahko v pesmi opazimo premikanje vlaka?**

**Pesnik opisuje, kako vse beži mimo njega; najprej se pelje mimo Ljubljane, nato mimo vasice. Pravi, da domovina beži in ostaja za njim.**

**g) Kako opiše Ljubljano?**

**2. kitica, 4. kitica (glej 1. vpr.)**

**h) Koga pesnik nagovarja v 7. kitici? Kaj ga prosi?**

**Pesnik nagovarja mesec. Prosi ga, naj se skrije za oblak, da ne bo videl, kako ostaja domovina za njim.**

**i) Koga nagovarja v 8. kitici?**

**Domovino.**

**j) Kaj ji pravi?**

**Da mu je segla globoko v dušo, da jo globoko ljubi; prosi jo, naj mu poda roko, naj ostane pri njemu in se ga oklene.**

**k) Kakšen je pesnikov dolg do domovine? V kateri kitici je izražen?**

 **Njegov dolg je hvalnica, slavospev, ki ji ga bo napisal. 8. kitica.**

**l) Koga nagovori v 9. in 10. kitici? Kaj jima pravi?**

**V 9. kitici nagovori zvezde, v 10. pa zarje. Zvezdam veli, naj se sklenejo v venec in objamejo domovino; zarja pa naj jo ogrne.**

**m) Pesnik najde rešitev, da ne bo otožen. Kakšno?**

 **15. kitica: domovina naj gre z njim in kamor bo stopil, bo doma.**

**n) Toda vse je samo utvara. Resnica je drugačna. S katerimi besedami izrazi svojo streznitev?**

**Kam, misel? Stoj!**

**o) Kako opiše stvarnost?**

**V zadnji kitici: »… in še danes v tuji slavi neznanca me tuja zarja pozdravi.« Pomeni, da se kljub temu, da ima domovino rad, da ne želi oditi, pelje v tujino.**

**2. Motivi: vlak, domovina, slovo …**

**3. Tematika – domovinska (dopolni).**

**4. Sporočilo: prošnja domovini, pesnikom, pisateljem, naj izražajo ljubezen do domovine.**

**5. Zunanja zgradba**

* **Kitice – 16 različno dolgih kitic, ki imajo svobodno obliko (značilnost moderne).**
* **Verzi – ima svoboden verz (značilnost moderne).**
* **Rima – ima svobodno rimo (značilnost moderne).**

**ČET, 2. 4. 2020 Dragotin Kette – življenje in delo; Na otčevem grobu**

V zvezek zapišite nekaj podatkov o Ketteju in se jih naučite. Če kdo želi, lahko pripravi govorni nastop o njegovem življenju in delu in mi ga pošlje v pregled.

**Dragotin Kette**

**Se je rodil l. 1876 v Premu pri Ilirski Bistrici. Njegova mladost je bila težka; mati mu je umrla, ko je imel 4 leta, zato se je močno navezal na očeta. Pri 15 letih je izgubil še njega.**

**Sprva se je šolal v LJ (finančno sta ga podpirala teta in stric), maturo je naredil z enoletno zamudo (zaradi neplačane šolnine je moral prekiniti šolanje v LJ) v Novem mestu, kjer se je nesrečno zaljubil v hčer mestnega svetnika Angelo Smola. Po maturi je moral na služenje vojaškega roka v Trst, kjer je zbolel za jetiko in se vrnil v LJ, kjer je l. 1899 umrl. Umrl je v cukrarni. Tudi on je, tako kot ostali modernisti, sodeloval v Zadrugi.**

**Oblikovno in slogovno so njegove pesmi precej klasične (sledil Prešernu), tematsko pa ljubezenske (cikel pesmi Na molu San Carlo), razpoloženjske in refleksivne (cikel Moj bog).
Kettejeve pesmi je po njegovi smrti izdal Anton Aškerc; zbirki je dal naslov Poezije (1900).**

**Verjetno poznate tudi njegovo mladinsko delo Šivilja in škarijce, pisal pa je tudi basni in pravljice.**

Nato preberite še njegovo pesem z naslovm Na otčevem grobu (berilo) in zapišite:

**Dragotin Kette: Na otčevem grobu**

**1. Vsebinska analiza**

1. **kitica: nagovor grobarju, naj ga pelje na grob svojega očeta. Očetov grob je senčen, s kamnitim krovom in železnim križem.**
2. **kitica: Pesnik omeni, kako lepo se ima oče. Potoži mu, da sam v življenju nima ciljev, prijateljev, sreče.**
3. **kitica: Pesnik se sprašuje, kaj je sreča v življenju, ki mu jo je oče obljubljal ter da je on ne najde. Svoje življenje primerja s sovraštvom in večnim bojem.**
4. **kitica: pesnik pove očetu, kako ga ima rad, vendar mu ne želi, da bi prišel nazaj. Na koncu mu zaželi miren spanec.**

**2. Zunanja zgradba – sonet (ponovi značilnosti soneta!)**

**3. Motiv mrtvega očeta.**

**4. Ideja: neskladje med idealom in stvarnostjo.**

**PET, 3. 4. 2020 Josip Murn Aleksandrov – življenje in delo; Kmečka pesem**

V zvezke za književnost zapišite nekaj podatkov o Murnu in se jih tudi naučite.

**JOSIP MURN – ALEKSANDROV**

**Je bil eden od naših pesnikov, lirikov, rojenih pod nesrečno zvezdo. Rodil se je v LJ l. 1879 kot nezakonski sin služkinje, zato je bil najprej v reji, nato pa z gospodinjo v zloglasni ljubljanski cukrarni. Odšel je študirat pravo na Dunaj, vendar ni bil sprejet,izgubil je štipendijo in je moral študij zaradi pomanjkanja in bolezni opustiti. Služboval je v uradniških službah in že l. 1901 umrl v cukrarni. Pokopan je skupaj z modernisti na ljubljanskih Žalah. Pisal je predvsem ljubezenske, razpoloženjske in osebnoizpovedne pesmi – med njimi zlasti kmečke (Kmečka pesem). Njegova pesniška zbirka Pesmi in romance je izšla po njegovi smrti (1903). Njegove znane pesmi so: Pomladanska romanca, Orel, V daljavi. Zaljubil se je v Almo Souvan, kateri je posvetil cikel pesmi Noči.**

Nato preberite še njegovo pesem z naslovm Kmečka pesem (berilo) in zapišite:

**J. Murn Aleksandrov: KMEČKA PESEM**

* **Je slogovno dokaj preprosta pesem; učinkuje skoraj kot ljudska pesem. Katere značilnosti ljudske pesmi najdemo v njej?**

**- star/narečni jezik – dvor, hram**

**- pomanjševalnice – Alenčica, očka**

**- ljudska števila - 3**

**- pretiravanje – ne preštej dote tri dni in tri noči**

**- ponavljanje – Alenčica, Alenčica; varuje – varuje**

* **Tematika: kmečka.**

**Odgovori na vprašanja** (Ali mogoče kdo pozna odgovore na vprašanja? Pomagajte si s spletom, če ne bo šlo, vam bom pomagala jaz. ☺)

**a) Zakaj je pesnik svojemu imenu dodal psevdonim Aleksandrov?**

Nekajkrat je preživljal svoje šolske počitnice v [Vipavski dolini](https://sl.wikipedia.org/wiki/Vipavska_dolina) na domačiji pri Aleksandrovih, od tod psevdonim Aleksandrov.

**d) Kdaj so izšle njegove pesmi v zbirki Pesmi in romance?** 1903. l.

**e) Kdo je pesmi uredil in jih pripravil za izdajo?** Ivan Prijatelj

**f) Zakaj je O. Župančič ob njegovi smrti zapisal: »Škrjančki, polja, cvet, // to bil je vaš poet.«** Ker je bila tematika njegovih pesmi pogosto narava.

Pa je še en teden za nami. Upam, da ste še vsi zdravi in da se imete lepo.

Lep pozdrav

Mojca Lampret